**23.03.2020 година**

**За 5.”А” и 5. „Г” клас**

Здравейте!

Миналата седмица си припомнихме какво знаем за Христо Ботев и неговата поема „Хайдути”, но останаха още няколко важни въпроса: Как е построена поемата „Хайдути” и кои са изразните средства, използвани в нея?

Предлагам ви отговорите на тези въпроси. Прегледайте ги, за да се справите успешно на теста утре.

**КАК Е ПОСТРОЕНА ПОЕМАТА „ХАЙДУТИ“ ?**

Поемата „Хайдути“ има две части.

Първата част е увод, в който:

► Заговаря разказвачът (лирическият говорител). Той иска да запее песента за Чавдар войвода и се обръща към слушателя си да го подкрепи.

► Представен е образът на Чавдар – „вехта войвода“, синът на „Петка Страшника“.

► Поставя се целта на песента – да се прославят юнаците, родени от българска майка, и земята, която ги е отхранила. Гласът на певеца ще се слее с гласа на цялата българска земя, която също прославя юнаците си.

► Посочено е за кого е предназначена песента – тя трябва да стигне до всички българи (моми, момци, юнаци и мъже), където и да са те.

► Разкрит е непримиримият дух на разказвача, лирическия говорител. Той самият е юнак, който „тегло не търпи“.

Втората част на поемата е истинският разказ за Чавдар войвода.

► В началото има кратка прослава на Чавдар, представен като „страшен хайдутин“ за враговете (чорбаджии и турци) и закрилник за народа си.

► Разказът започва от момента, в който Чавдар, макар и дванайсетгодишен, прави своя избор в живота. Тази част е построена като диалог (разговор) между майката и сина. От диалога се разбира, че Чавдар не желае да е ратай на вуйчо си и мечтае да стане хайдутин като баща си. Майката пък се страхува да не изгуби сина си и мечтае той да не поема пътя на баща си, а да иде да се изучи. Двамата герои изпитват чувства, които са свързани – колкото повече расте гневът на Чавдар, толкова повече расте тревогата на майката, колкото по-голяма става радостта на Чавдар, толкова по-голяма е мъката на майката.

**ИЗРАЗНИ СРЕДСТВА В ПОЕМАТА „ХАЙДУТИ“**

При създаването на поемата „Хайдути“ Христо Ботев използва като образец хайдушките народни песни.

• Използвана е **диалогична форма** за построяване на поемата, обичаен похват и в народната песен. Много често хайдушките народни песни се изграждат като диалог между хайдутина и майката, хайдутина и гората, хайдутина и славейчето и т.н

• С **реторичния въпрос** „Кой не знае Чавдар войвода, кой не е слушал за него?“ лирическият говорител иска не да пита, а да потвърди, че всички знаят кой е Чавдар войвода: и враговете му – чорбаджии и турски сердари, и „клети сюрмаси“.

• Изброяването на географските обекти – Странджа, Пирин, Бяло море, Дунав, от Цариград до Сръбско – не е случайно. Те определят земите, населени с българи. За представянето на тези земи е използвано **олицетворение** – те пеят и прославят закрилника на народа.

• Много често в народните песни и в поемата се използва **инверсия** (обръщане) (очи черни, големи; глава къдрава) – разменят се местата на съществителното и прилагателното, като прилагателното се поставя след съществителното име.

• Художествените определения се наричат **епитети** (песни юнашки, хубава земя и др.). В народните песни някои епитети се появяват винаги с едно и също съществително име и се наричат постоянни епитети (меден кавал, очи черни и др.).